送鄧彥霄
作者：廖行之
朝代：宋

paragraphs: 四海一畎畝，萬事均農桑。
汙萊儻輟功，饁餉安取償。
斯言愧田叟，爲吏輕官常。
悠悠但愒日，往往俱亡羊。
鄧侯獨古意，枳棘寧鸞凰。
所懷將志行，身詘庸何傷。
高士豈徇俗，濟時乃褰裳。
功名始一邑，圖籍皆甘棠。
古人正如是，遠業詎可量。
薰風入虞絃，萬宇須阜康。
行矣食人食，勿謂吾言狂。